«Дахагъэ»
Апхуэдэ фIэщыгъэм щIэту илъэс еплIанэ хъуауэ Налшык щолажьэ киноклуб.
Ар къызэрагъэпэщащ кино творчествэм дихьэх Хъэлил Болэт, Къуэдзокъуэ Тимур, Коваленкэ Кирэ сымэ. Клубым и къалэн нэхъыщхьэр къалэдэс щIалэгъуалэр дахагъэ нэсыр зи щIысым хэгъэгъуэзэнырщ. Абы папщIэ ахэр зэхуосри дунейм, гъащIэм и лъэныкъуэ нэхъ телъыджэхэр къызыхэщ кинофильм купщIафIэхэм йоплъ, иужькIэ я Iуэху еплъыкIэхэмкIэ зэдогуашэ.
ЩIалэгъуалэ клубым и зэIущIэхэр мазэ къэс, иужь щэбэтым техуэу КъБКъУ-м и кинозалым щызэхэтщ. Абы и бжэр хэткIи зэIухащ. Къапщтэмэ, иужьрей мазэ зы-тIум студент ныбжьыщIэхэр еплъащ Вильсмаер Йозеф и «Спящий брат», Симон Джордж и «Чудо на 34-й улице», Джармуш Джим и «Мертвец» фильм цIэрыIуэхэм.
Клубым къекIуэлIахэм, хамэ къэрал фильмхэм я мызакъуэу, урысей режиссер нэхъыфIхэм я IэдакъэщIэкIхэми зыхагъэгъуазэ. Абыхэм яфIэхьэлэмэтщ лъэпкъ тхыдэм, дуней тетыкIэм теухуауэ ди къэралым и щIыналъэ щхьэхуэхэм щагъэхьэзыр фильмхэри. НыбжьыщIэхэм зэрыжаIэмкIэ, къыдэкIуэтей щIэблэм я къэухьым, я дуней еплъыкIэм, я гупсысэм зиужьын папщIэ дунейпсо утыкум ирахьа IэдакъэщIэкIхэм фIыуэ хащIыкIыу щытын хуейщ. Кинозалым щагъэлъагъуэ фильмхэм лъэхъэнэ зэхуэмыдэхэр къызэщIаубыдэ, блэкIами, ди нобэми щыгъуазэу икIи зэман пыухыкIахэр зэрагъэпщэфу есэн папщIэ.
«Лэгъупыкъум ищхьэжкIэ» фIэщыгъэм щIэту лажьэ щIалэгъуалэ зэгухьэныгъэм хэтхэмрэ «Дахагъэ» клубымрэ зэгъусэу лышх узыфэр зыпкърыт сабийхэм зэрахуэупсэн тыгъэхэр иджыблагъэ зэхуахьэсащ. АбыкIэ къащэхуащ хущхъуэгъуэхэмрэ хьэпшып цIыкIуфэкIухэмрэ.
Дахагъэр, гуапагъэр, гущIэгъур и гъуазэу зи лэжьыгъэр зэтезыухуа зэгухьэныгъэм къыхыхьэ щIалэгъуалэм я бжыгъэм къыхэхъуэ зэпытщ. Япэ зэхуэсым абы цIыху 20 хэтамэ, иджыпсту абыхэм я бжыгъэр хуэди 3-кIэ хэхъуащ.
Клубым зи чэзу еплъыныгъэхэр щIышылэм и 26-м КъБКъУ-м физикэмрэ математикэмкIэ и къудамэм, пщыхьэщхьэр сыхьэти 6-м щригъэкIуэкIынущ. Абы щагъэлъэгъуэнущ Тарков-скэм триха «Андрей Рублев» фильмыр.
Къыхэгъэщыпхъэщ, киноклубым и проектыр гъэ кIуам Iуащхьэмахуэ лъапэ щекIуэкIа «Мэшыкъуэ-2012» урысейпсо щIалэгъуалэ форумым щагъэлъэгъуахэм зэращыщри.
Жанхъуэт Зузэ.
